Diari Oficial de la Generalitat Valenciana


Sumari del DOGV 5091, del 13-09-2005 (2005/9809)

RESOLUCIÓ de 13 de juliol de 2005, de la Direcció General de Patrimoni Cultural Valencià, de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del recinte murallat de Benaguasil (València) i l'establiment de la seua corresponent normativa protectora.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5091

Data del DOGV
:   13-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9809


Data del document
:   13-07-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Benaguasil
    * monument
    * ben cultural
    * patrimoni arquitectònic
    * protecció del patrimoni

RESOLUCIÓ de 13 de juliol de 2005, de la Direcció General de Patrimoni Cultural Valencià, de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del recinte murallat de Benaguasil (València) i l'establiment de la seua corresponent normativa protectora. [2005/Q9809]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents en el territori de la Comunitat Valenciana que, a l'entrada en vigor d'esta llei, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma. El denominat recinte murallat de Benaguasil (València) constituïx, doncs, per ministeri de la llei, un bé d'interés cultural amb la categoria de monument.
  
D'acord amb esta atribució ex lege de la condició monumental, la resolució adoptada en data de 2 de juliol del 2004, per la Direcció General de Belles Arts i Béns Culturals, va acordar inscriure el recinte murallat de Benaguasil al Registre General de Béns d'Interés Cultural amb la categoria de monument, i el va dotar del corresponent codi identificatiu.
  
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet, a la Conselleria de Cultura, Educació i Esport, complementar les declaracions de béns d'interés cultural produïdes abans de l'entrada en vigor de la mencionada llei, a fi d'adaptar-ne el contingut als requisits que s'establixen en esta.
  
En compliment del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació de l'expedient per a la delimitació de l'entorn de protecció del recinte murallat de Benaguasil, i la determinació de la seua normativa protectora, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, ha resolt:
  
Primer
  
Incoar expedient per a la delimitació de l'entorn de protecció del recinte murallat de Benaguasil i determinar-ne la normativa protectora.
  
Els annexos que s'adjunten a la present resolució delimiten literalment i gràficament l'entorn de protecció i n'establixen la normativa protectora.
  
Segon
  
En compliment d'allò que s'ha preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Benaguasil i als possibles interessats i fer-los saber que, de conformitat amb el que establixen els articles 35 i 36, en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal, si és el cas, quan esta siga preceptiva.
  
Tercer
  
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden, igualment suspesos els efectes de les ja atorgades, suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldrà després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del mencionat article.
  
Quart
  
Que, en compliment d'allò que s'ha preceptuat en l'article 27.3 de la llei, es notifique la present resolució al Registre General de Béns d'Interés Cultural per a la seua anotació preventiva.
  
Quint
  
Que la present resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
València, 13 de juliol de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Delimitació literal
  
Delimitació de l'entorn afectat:
  
1. Justificació de la delimitació proposada.
  
El criteri general seguit per a la delimitació de l'entorn de protecció consistix a incloure dins de la seua àrea els següents elements urbans:
  
- Parcel·les que limiten directament amb la que ocupa el bé d'interés cultural, al qual pot afectar, tant visualment com físicament, qualsevol intervenció que es realitze sobre estes.
  
- Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat, i en el qual qualsevol intervenció que es realitze puga suposar una alteració de les seues condicions de percepció o del caràcter de l'espai urbà.
  
- Espais públics en contacte directe amb el bé d'interés cultural i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que, encara que no tinguen una situació d'immediatesa amb el bé d'interés cultural, afecten de forma fonamental la seua percepció.
  
2. Delimitació de l'entorn
  
Perímetre exterior:
  
Origen: intersecció dels eixos del carrer de la Tirana i del carrer del Palau, punt A.
  
Sentit: antihorari.
  
Línia delimitadora: des de l'origen, la línia recorre i inclou les fatxades que donen al carrer d'Isabel de Villena, a la plaça del Portalet i a la de la Séquia de les illes cadastrals 73406, 73677, 73910 i 74773 fins a la parcel·la número 14 d'esta última. Prosseguix per l'eix del carrer de la Séquia i s'introduïx en l'illa número 75052 i incorpora les fatxades d'esta illa que donen als carrers del Canonge Garrido Pastor i D. I. Roig. Creua el carrer del Mur i envolta este mateix carrer en direcció nord fins a l'illa 75501 on incorpora les parcel·les número 01 i 02 i les fatxades de les 03, 04 i 05. Seguix cap a l'oest on incorpora les fatxades que donen al carrer de Pedralba de les illes 74347, 74477, 73379 i les 37 i 38 de l'illa 72606. Creua el carrer i incorpora les fatxades de les parcel·les que donen al carrer de la Tirana de les illes 72045 i 72309 fins al punt A.
  
Perímetre interior:
  
Origen: intersecció de l'eix del carrer d'Artal de Luna amb la prolongació de la línia que envolta la fatxada de la parcel·la número 13 de l'illa 75546, punt B.
  
Sentit: horari.
  
Línia delimitadora: des de l'origen, la línia inclou les fatxades que donen al carrer de la Cisterna i al carrer del Cid de l'illa 74505 fins a la número 10. Prosseguix per la plaça de Sant Joan de Rivera i s'introduïx en l'illa 74320 entre les parcel·les 07 i 08. Seguix per la mitgera entre les parcel·les 36 i 37 i travessa la 02. Incorpora les fatxades de les parcel·les 01 i 37 d'esta illa i la fatxada de la parcel·la 09 de l'illa 74507 que donen al carrer del Literat Azorín. Continua incorporant les fatxades de l'església del carrer del Campanar. Incorpora les fatxades de l'illa 73779 que donen al carrer d'Alfons el Magnànim, les de les parcel·les 01 i 23 de l'illa 73665 que donen al carrer del Palau i les fatxades d'esta illa i de l'illa 73855 que donen al carrer de les Rendes. Gira a l'est i incorpora les fatxades de les illes 73359, 74760 i 75739 que donen al carrer dels Cristians i les fatxades de les illes 75155, 75055, 75037 i 75615 que donen als carrers de la Pilota, València i de Sant Miquel, respectivament, fins al punt d'origen.
  
Normativa de protecció del monument i el seu entorn.
  
Monument:
  
Article 1. Caldrà ajustar-se al que disposa la secció segona, règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò que s'ha disposat per l'article 18 de la Llei 4/1998, d'11 de juny, del Patrimoni Cultural Valencià.
  
Entorn de protecció:
  
Article 3. De conformitat amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà conforme als criteris establits en la present normativa, i en tot allò que esta no preveja, per mitjà de l'aplicació directa dels criteris previstos en l'article 39 de l'esmentada llei.
  
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que, per la seua especificitat, els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article 4. Sense perjuí del que disposa l'article anterior, per mitjà de sospesat informe tècnic municipal, es podrà derivar la no-necessitat de tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.
  
En estos casos, l'ajuntament comunicarà a esta administració, en el termini de 10 dies, la concessió de llicència municipal, i haurà d'adjuntar, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
  
Article 5. La contravenció del que preveuen els articles anteriors determinarà la responsabilitat de l'ajuntament en els termes establits en l'article 37 de la Llei 4/1998, d'11 de juny, del Patrimoni Cultural Valencià.
  
Article 6. Criteris d'intervenció.
  
1. Es mantindrà la parcel·lació històrica de l'entorn.
  
2. Seran mantingudes les alineacions històriques de l'edificació conservades fins a l'actualitat.
  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritza, hauran de mantindre les fatxades visibles des de la via pública, preservant i restaurant els seus caràcters originaris.
  
4. Les altures seran les establides en les normes subsidiàries de Benaguasil, aprovades definitivament per la Comissió Territorial d'Urbanisme el 8 de març de 1995, en les illes cadastrals números 72101, 73479, 74414, 74807, 75930, 75598, 74894, 73006, 73161, 73496, 72153, 72442. En la resta de les illes incloses en l'entorn, el nombre de plantes permeses serà de tres (planta baixa més dos). Queden prohibits els semisoterranis. L'altura de cornisa màxima és de 10,00 metres per a tres plantes i 4,00 metres per a una planta.
  
5. Les cobertes, d'acord amb la tipologia de la zona, seran en el cos principal de l'edifici, la profunditat edificable del qual oscil·larà entre 8 i 11 metres. Seran inclinades, de teula àrab, amb pendent comprés entre 18% i 40%, a dos aigües i carener d'altura màxima 2,25 metres respecte de l'altura de la cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
  
6. Les noves edificacions, o les remodelacions de les no tradicionals, s'adequaran amb caràcter estètic a la tipologia i als acabats tradicionals de Benaguasil. La fatxada s'haurà d'ajustar a les disposicions següents:
  
- Els ràfols de coberta seran de rajola tradicional, segons la tipologia tradicional de Benaguasil, amb longitud màxima 35 centímetres.
  
- Les impostes, motlures, cèrcols, rematades ornamentals i la resta d'elements compositius hauran de tindre una longitud màxima de vol de 15 centímetres.
  
- Els buits de fatxada de proporció vertical amb disposició i dimensions característiques de la zona, amb la possible excepció de l'última planta, que respondrà al tipus de cambra tradicional.
  
- Els balcons seran de barana metàl·lica amb amplària màxima de vol de 40 centímetres, 15 centímetres de vora i longitud màxima d'1,80 metros. Es prohibixen els miradors.
  
- L'ebenisteria serà de fusta.
  
- Es prohibixen les persianes, excepte les persianetes exteriors enrotllables tradicionals.
  
7. L'ús permés en esta zona serà el residencial, amb els usos compatibles acceptats pel Pla General.
  
Article 7. Totes les actuacions que puguen tindre incidència sobre la correcta percepció i la dignitat en la valoració de l'escena o el paisatge urbà del monument i el seu entorn, com pot ser el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etcètera, o com pot ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etcètera, o qualssevol altres de semblant caire i conseqüències, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.
  
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.
  
Article 8. En qualsevol intervenció que afecte el subsòl de l'immoble o el seu entorn de protecció, serà d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.